Vermiste Vrystaatse man se liggaam gekry(Argieffoto) Die liggaam van Andries Venter (56) van Welkom is Saterdag naby die Phumlani-begraafplaas in Thabong in die Vrystaat gevind nadat hy vroeër geskiet, gekaap en die aanvaller met Venter steeds in die bakkie weggejaag het. Brig. Motantsi Makhele, polisiewoordvoerder, het gesê ŉ ooggetuie het gesien hoe ŉ man, gewapen met ŉ vuurwapen, op Venter losbrand. Nog ŉ voertuig was glo by die voorval betrokke. Venter was Vrydag omstreeks 06:40 in ŉ wit Mitsubishi Colt-bakkie op pad om plaaswerkers in Thabong op te laai en het in Erdeelweg digby Thabong stilgehou toe hy gekaap is, het Makhele gesê. ŉ Groot soektog is ná die kaping na Venter van stapel gestuur. ŉ Verbyganger het Vrydag omstreeks 09:30 die liggaam van ŉ man naby die begraafplaas opgemerk en die polisie ontbied. Volgens Makhele het Venter se familie sy liggaam uitgeken. Sy het gesê Venter het ŉ skietwond aan die kop, asook kopbeserings gehad. Die bakkie waarin hy gery het, is steeds soek. ŉ Saak van moord word ondersoek. Enigiemand met inligting oor die voorval word gevra om sers. Klaas Mofukunyane van die Thabong-speurdiens te bel by 060 3198 680.